CELEX: 52020PC0812
Language: hr
Date: 2020-12-17
Title: Prijedlog PROVEDBENE ODLUKE VIJEĆA kojom se Republici Litvi odobrava primjena mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 17.12.2020.
            COM(2020) 812 final
            2020/0356(NLE)
            Prijedlog
            PROVEDBENE ODLUKE VIJEĆA
            kojom se Republici Litvi odobrava primjena mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktiva o PDV-u”) Vijeće, odlučujući jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim pri Komisiji 18. lipnja 2020. Litva je zatražila odobrenje za primjenu mjere odstupanja od članka 287. Direktive o PDV-u kojom bi od 1. siječnja 2021. porezne obveznike čiji godišnji promet ne prelazi 55 000 EUR oslobodila od plaćanja PDV‑a. U skladu s člankom 395. stavkom 2. Direktive o PDV-u Komisija je dopisima od 10. i 11. kolovoza 2020. obavijestila druge države članice o zahtjevu Republike Litve. Dopisom od 12. kolovoza 2020. Komisija je obavijestila Republiku Litvu da ima sve informacije potrebne za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Glavom XII. poglavljem 1. Direktive o PDV-u državama članicama omogućuje se primjena posebnih odredaba za mala poduzeća, uključujući mogućnost izuzeća poreznih obveznika čiji godišnji promet ne prelazi određeni iznos. Tim se izuzećem podrazumijeva da porezni obveznik ne mora obračunati PDV za svoje isporuke, ali zbog toga ne može ni odbiti PDV od svoje kupovine.
            
            
               U skladu s člankom 287. stavkom 11. Direktive o PDV-u Litva može izuzeti od plaćanja PDV-a porezne obveznike čiji godišnji promet nije viši od protuvrijednosti 29 000 EUR u nacionalnoj valuti prema deviznom tečaju na dan njezina pristupanja. Republika Litva pridružila se europodručju 1. siječnja 2015.
            
            
               
                  Povećanjem praga za obveznike PDV-a s 45 000 EUR na 55 000 EUR očekuje se da će se mjerom znatno smanjiti administrativno opterećenje poduzeća koja ispunjavaju uvjete programa, a posebno mikropoduzeća, time što ih se oslobađa od niza obveza na temelju uobičajenih odredaba o PDV-u poput vođenja evidencije u svrhu PDV-a ili podnošenja prijave PDV-a. 
               
            
            
               Ujedno će se smanjiti radno opterećenje za porezna tijela.
            
            
               Litavska tijela navela su da je provedena analiza triju čimbenika. Prvi čimbenik, uzimajući u obzir osobe koje se registriraju kao obveznici PDV-a, pokazuje da je broj obveznika PDV-a u Republici Litvi u stalnom porastu od 2017., a veliku većinu (oko 90 %) osoba koje su registrirane kao porezni obveznici PDV-a i koje PDV uplaćuju u državni proračun čine osobe koje su se odlučile za dobrovoljnu registraciju. 
            
            
               
                  Drugi čimbenik odnosi se na učinak na prihode državnog proračuna zbog povećanja praga prometa s 45 000 EUR na 55 000 EUR. Prema procjenama litavskih nadležnih tijela to bi povećanje dovelo do dodatnog smanjenja prihoda od PDV-a u iznosu od 6,4 milijuna EUR godišnje. Trenutačno iznos PDV-a koji nije naplaćen zbog praga od 45 000 EUR iznosi 13,2 milijuna EUR godišnje (minimalni prag je 29 000 EUR). Za usporedbu, ukupni prihod od PDV-a u 2019. iznosio je 3,8 milijardi EUR.
               
            
            
            
               
                  Treći čimbenik odnosi se na broj obuhvaćenih poreznih obveznika. Litva navodi da 7 % ukupnog broja poreznih obveznika koji su 2019. obavljali gospodarske djelatnosti u Litvi ispunjava uvjete za primjenu odredbe s trenutačnim pragom od 45 000 EUR. Od tih 7 % samo njih 1,8 % registrirano je za potrebe PDV-a. 
               
               
                  Na temelju informacija koje su nacionalna tijela prikupila 2019. broj poreznih obveznika s prometom od 45 000 EUR do 55 000 EUR je 5463. Svi ti porezni obveznici bi nakon povećanja praga ispunjavali uvjete odredbe za MSP-ove.
               
            
            
               Nadalje, litavska nadležna tijela objasnila su da su posljednjih godina zabilježila da prag od 45 000 EUR nije imao znatan utjecaj na ubiranje prihoda od PDV-a. 
            
            
               Prag godišnjeg prometa od 55 000 EUR za prijavu PDV-a pogodovao bi malim poduzećima, a posebno fizičkim osobama koje posluju u okviru malih poduzeća, poljoprivrednicima koji podliježu kompenzacijskom tarifnom sustavu PDV-a i osobama koje pružaju usluge krajnjim potrošačima i strankama, od kojih bi se odbijao manji dio PDV-a, tj. mogućnost da se te osobe ne moraju registrirati za PDV ako njihov godišnji promet ne premašuje 55 000 EUR znatno im smanjuje administrativno i porezno opterećenje.  Tom bi se mjerom pomoglo i malim poduzećima koja su teško pogođena pandemijom bolesti COVID-19.  
            
            
               
                  Mjera nije obvezna. Stoga će mala poduzeća čiji promet ne prelazi prag i dalje moći primjenjivati uobičajene odredbe o PDV-u.
               
               
                  Odstupanja se obično odobravaju na ograničeno razdoblje kako bi se moglo ocijeniti je li mjera odstupanja i dalje prikladna i djelotvorna. Nadalje, odredbe članaka od 281. do 294. Direktive o PDV-u o posebnoj odredbi za mala poduzeća nedavno su preispitane. Novom direktivom o jednostavnijim pravilima o PDV-u za mala poduzeća
                     2
                   zahtijeva se da države članice najkasnije do 31. prosinca 2024. donesu i objave zakone i druge propise potrebne za usklađivanje s novim pravilima. Države članice dužne su primjenjivati te nacionalne odredbe od 1. siječnja 2025.
               
            
            
               Stoga se zahtijeva odobrenje odstupanja do 31. prosinca 2024. 
            
         
         
            
               
                   
               
            
            
               •Dosljednost s postojećim odredbama politike u određenom području
            
            
               
                  Mjera odstupanja u skladu je s filozofijom nove direktive o izmjeni članaka od 281. do 294. Direktive o PDV‑u o posebnoj odredbi za mala poduzeća, proizašle iz akcijskog plana o PDV‑u
                     3
                  , kojom se nastoji stvoriti moderan i pojednostavnjen sustav za te poslovne subjekte. Konkretno, njome se nastoje smanjiti troškovi usklađivanja u području PDV-a i narušavanje tržišnog natjecanja na domaćem tržištu i na razini EU-a, smanjiti negativni učinak praga te olakšati ispunjavanje obveza za poslovne subjekte i aktivnosti nadzora koje provode porezne uprave.
               
               
                  Nadalje, povećanje praga s 45 000 EUR na 55 000 EUR u skladu je s novom direktivom u tome što državama članicama omogućuje određivanje praga godišnjeg prometa potrebnog za izuzeće od PDV-a na razini koja nije viša od 85 000 EUR (ili protuvrijednosti u nacionalnoj valuti).
               
               
                  Slična odstupanja kojima se od plaćanja PDV-a izuzimaju porezni obveznici s godišnjim prometom manjim od određenog praga, kako je predviđeno člancima 285. i 287. Direktive o PDV-u, odobrena su drugim državama članicama. Nizozemskoj
                     4
                   je odobren prag od 25 000 EUR, Italiji
                     5
                   prag od 30 000 EUR, Luksemburgu
                     6
                   prag od 35 000 EUR, Latviji
                     7
                  , Poljskoj
                     8
                   i Estoniji
                     9
                   odobren je prag od 40 000 EUR, Hrvatskoj od 45 000 EUR
                     10
                  , Malti od 20 000 EUR
                     11
                  ; Mađarskoj
                     12
                   od 48 000 EUR, Sloveniji
                     13
                   od 50 000 EUR te Rumunjskoj
                     14
                   od 88 500 EUR.
               
               
                  Kako je navedeno, odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Uključivanje datuma isteka posebne mjere do 31. prosinca 2024., kako je zatražila Litva, u skladu je sa zahtjevima iz nove direktive o jednostavnijim pravilima o PDV-u za mala i srednja poduzeća koja se primjenjuje od 1. siječnja 2025. 
               
               
                  Predložena mjera stoga je u skladu s odredbama Direktive o PDV-u.
               
            
            
               •Dosljednost u odnosu na druge politike Unije
            
            
               
                  Komisija u svojim godišnjim programima rada dosljedno naglašava potrebu za jednostavnijim pravilima za mala poduzeća. U tom pogledu, program rada Komisije za 2020.
                     15
                   upućuje i na „posebnu strategiju za MSP-ove, s pomoću koje će se malim i srednjim poduzećima olakšati rad, širenje djelatnosti i rast”. Mjera odstupanja u skladu je s takvim ciljevima u pogledu fiskalnih pravila. Konkretno, u skladu je s programom rada Komisije za 2017.
                     16
                  , u kojem se izričito spominjao PDV i u kojem je istaknuto da su mala poduzeća izložena velikom administrativnom opterećenju usklađivanja u području PDV-a, da tehničke inovacije predstavljaju nove izazove za djelotvornu naplatu poreza te da je za mala poduzeća potrebno pojednostavniti PDV.
               
               
                  Usto, mjera je u skladu sa strategijom jedinstvenog tržišta iz 2015.
                     17
                  , kojom je Komisija htjela potaknuti rast malih i srednjih poduzeća, među ostalim smanjenjem administrativnih opterećenja koja ih sprečavaju da u potpunosti iskoriste prednosti jedinstvenog tržišta. Mjera je i na tragu filozofije Komunikacije Komisije iz 2013. (Akcijski plan za razvoj poduzetništva 2020.: Ponovno buđenje poduzetničkog duha u Europi)
                     18
                  , u kojoj je naglašena potreba za pojednostavnjenjem poreznog zakonodavstva za mala poduzeća.
               
               
                  Konačno, mjera je u skladu s politikama EU-a za malo i srednje poduzetništvo, kako je utvrđeno u Komunikaciji o novoosnovanim poduzećima iz 2016.
                     19
                   i Komunikaciji iz 2008. (Počnimo od malih – Akt o malom poduzetništvu za Europu)
                     20
                  , gdje se države članice pozvalo da pri izradi zakonodavstva uzmu u obzir posebna obilježja MSP-ova i pojednostavne postojeće regulatorno okruženje.
               
               
                   2.
                        PRAVNA OSNOVA, SUPSIDIJARNOST I PROPORCIONALNOST
               
            
            
               •Pravna osnova
            
            
               
                  Članak 395. Direktive o PDV-u.
               
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se temelji, prijedlog je u isključivoj nadležnosti Europske unije. Stoga se načelo supsidijarnosti ne primjenjuje.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin zahtjev i ne predstavlja nikakvu obvezu.
               
               
                  S obzirom na to da je odstupanje ograničenog opsega, posebna mjera proporcionalna je cilju koji se želi postići, to jest pojednostavnjenju naplate poreza za male porezne obveznike i poreznu upravu.
               
            
            
               •Odabir instrumenta
            
         
         
            
               
                  Predloženi je instrument provedbena odluka Vijeća.
               
               
                  U skladu s člankom 395. Direktive o PDV-u odstupanje od zajedničkih pravila o PDV-u moguće je samo ako to Vijeće na prijedlog Komisije jednoglasno odobri. Provedbena odluka Vijeća najprikladniji je instrument jer može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Nije provedeno savjetovanje s dionicima. Ovaj se prijedlog temelji na zahtjevu koji je podnijela Litva i odnosi se samo na tu državu članicu.
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Cilj je prijedloga Provedbene odluke Vijeća povećati postojeći prag za izuzeće s 45 000 EUR na 55 000 EUR. To povećanje praga je mjera pojednostavnjenja kojom se za poslovne subjekte s godišnjim prometom koji nije veći od 55 000 EUR uklanjaju brojne obveze povezane s PDV-om. Stoga ta odluka može imati pozitivan učinak na smanjenje administrativnog opterećenja na porezne obveznike pa stoga i na poreznu upravu.
               
               
                  U 2019. bilo je približno 8737 obveznika PDV-a, od kojih je 7664 registrirano za PDV-a na dobrovoljnoj osnovi, što je približno 90 % osoba registriranih u svrhu PDV-a. 
               
               
                  Na temelju informacija koje su nacionalna tijela prikupila 2019. broj poreznih obveznika s prometom od 45 000 EUR do 55 000 EUR bio je 5463. Svi ti porezni obveznici bi nakon povećanja praga ispunjavali uvjete odredbe za MSP-ove.
               
               
                  Trenutačno 7 % ukupnog broja poreznih obveznika koji su 2019. obavljali gospodarske djelatnosti u Litvi ima pravo na primjenu postojećeg praga od 45 000 EUR, od čega je samo njih 1,8 % registrirano za potrebe PDV-a.
               
               
                  Prema procjenama litavskih nadležnih tijela, povećanjem praga s 45 000 EUR na 55 000 EUR prihodi od PDV-a smanjili bi se za 6,4 milijuna EUR godišnje. Trenutačno iznos PDV-a koji nije naplaćen zbog praga od 45 000 EUR iznosi 13,2 milijuna EUR godišnje (minimalni prag je 29 000 EUR). Za usporedbu, ukupni prihod od PDV-a u 2019. iznosio je 3,8 milijardi EUR.
               
               
                  Mjera odstupanja nije obvezna za porezne obveznike. Porezni obveznici moći će se odlučiti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ. Procjenjuje se da će učinak na prihode od PDV-a iznositi 20 milijuna EUR, što se smatra zanemarivim. 
               
            
            
               •Temeljna prava
            
            
               
                  Prijedlog ne utječe na zaštitu temeljnih prava.
               
            
            
               4.UTJECAJ NA PRORAČUN
            
            
               
                  Prijedlog neće negativno utjecati na proračun EU-a jer će Litva izračunati naknadu u skladu s člankom 6. Uredbe Vijeća (EEZ, Euratom) 1553/89.
               
            
            
            
               2020/0356 (NLE)
            
         
         
            
               Prijedlog
            
            
               PROVEDBENE ODLUKE VIJEĆA
            
            
               kojom se Republici Litvi odobrava primjena mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  21
               , a posebno njezin članak 395. stavak 1. prvi podstavak,
            
            
               uzimajući u obzir prijedlog Europske komisije,
            
            
               budući da:
            
            
                
            
            
               (1)U skladu s člankom 287. točkom 11. Direktive 2006/112/EZ Litva može izuzeti od poreza na dodanu vrijednost („PDV”) porezne obveznike čiji godišnji promet ne premašuje protuvrijednost od 29 000 EUR u nacionalnoj valuti prema deviznom tečaju na dan njezina pristupanja. U skladu s Provedbenom odlukom Vijeća (EU) 2011/335
                  22
                Litvi je do 31. prosinca 2020. odobrena primjena posebne mjere odstupanja od članka 287. Direktive 2006/112/EZ kojom se od PDV-a izuzimaju porezni obveznici čiji godišnji promet nije veći od 45 000 EUR. 
            
            
               (2)Dopisom evidentiranim pri Komisiji 18. lipnja 2020. Litva je zatražila odobrenje za primjenu posebne mjere odstupanja od članka 287. točke 11. Direktive 2006/112/EZ („mjera odstupanja”) kako bi nastavila primjenjivati izuzeće i povećala prag za izuzeće na 55 000 EUR u razdoblju od 1. siječnja 2021. do 31. prosinca 2024., odnosno do datuma do kojeg države članice moraju donijeti zakone i druge propise potrebne za usklađivanje s Direktivom Vijeća (EU) 2020/285
                  23
               , kojom se utvrđuju jednostavnija pravila o PDV-u za mala poduzeća i, među ostalim, briše članak 287. Direktive 2006/112/EZ s učinkom od 1. siječnja 2025. 
            
            
               (3)Tom bi mjerom odstupanja porezni obveznici čiji godišnji promet ne prelazi 55 000 EUR bili izuzeti od određenih ili svih obveza povezanih s PDV-om navedenih u glavi XI. poglavljima od 2. do 6. Direktive 2006/112/EZ.
            
            
               (4)Viši prag za posebnu odredbu za mala poduzeća utvrđen člancima od 281. do 294. Direktive 2006/112/EZ mjera je pojednostavnjenja jer može bitno smanjiti obveze malih poduzeća u pogledu PDV-a. Zatraženi prag od 55 000 EUR u skladu je s člankom 284. Direktive 2006/112/EZ, kako je izmijenjena Direktivom (EU) 2020/285.
            
            
               (5)U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 10. i 11. kolovoza 2020. obavijestila ostale države članice o zahtjevu Litve. Komisija je dopisom od 12. kolovoza 2020. obavijestila Litvu da raspolaže svim informacijama potrebnima za razmatranje zahtjeva.
            
            
               (6)Mjera odstupanja nije obvezna za porezne obveznike. Porezni obveznici i dalje će se moći odlučiti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ.
            
            
               (7)Prema informacijama koje je dostavila Litva, učinak mjere odstupanja na ukupni iznos poreznog prihoda prikupljenog u fazi konačne potrošnje bit će zanemariv.
            
            
               (8)Mjera odstupanja neće nepovoljno utjecati na vlastita sredstva Unije koja proizlaze iz PDV-a jer će Litva izračunati naknadu u skladu s člankom 6. Uredbe Vijeća (EEZ, Euratom) br. 1553/89
                  24
               .
            
            
               (9)S obzirom na to da se očekuje da će se povećanim pragom smanjiti obveze povezane s PDV-om, a time i administrativno opterećenje i troškovi usklađivanja za mala poduzeća i za porezna tijela, kao i na zanemariv učinak na ukupni ostvareni prihod od PDV-a, Litvi bi trebalo odobriti primjenu mjere odstupanja. 
            
            
               (10)Odobrenje za primjenu mjere odstupanja trebalo bi biti vremenski ograničeno. Pri utvrđivanju roka trebalo bi ostaviti dovoljno vremena za procjenu djelotvornosti i primjerenosti praga. Usto, u skladu s Direktivom (EU) 2020/285 države članice do 31. prosinca 2024. donose i objavljuju zakone i druge propise potrebne za usklađivanje s člankom 1. te Direktive te ih primjenjuju od 1. siječnja 2025. Stoga bi Litvi trebalo odobriti primjenu mjere odstupanja do 31. prosinca 2024.,
            
            
         
         
            
               DONIJELA JE OVU ODLUKU: 
            
            
               Članak 1.
            
            
               Odstupajući od članka 287. točke 11. Direktive 2006/112/EZ, Litvi se odobrava da od plaćanja PDV-a izuzme porezne obveznike čiji godišnji promet nije veći od 55 000 EUR.
            
            
               Članak 2.
            
            
               Ova se Odluka primjenjuje od 1. siječnja 2021. do 31. prosinca 2024.
            
            
               Članak 3.
            
            
               Ova je Odluka upućena Republici Litvi. 
            
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
               
               
                  
                     (3)
                  
                        Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u: Put k jedinstvenom europskom području PDV-a – vrijeme je za donošenje odluka (COM(2016) 148 final).
               
               
                  
                     (4)
                  
                        Provedbena odluka Vijeća (EU) 2018/1904 od 4. prosinca 2018. kojom se Nizozemskoj odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 310, 6.12.2018., str. 25.).
               
               
                  
                     (5)
                  
                        Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.–12.).
               
               
                  
                     (6)
                  
                        Provedbena odluka Vijeća (EU) 2019/2210 od 19. prosinca 2019. o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 332, 23.12.2019., str. 155.).
               
               
                  
                     (7)
                  
                        Provedbena odluka Vijeća (EU) 2020/1261 od 4. rujna 2020. o izmjeni Provedbene odluke (EU) 2017/2408 kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 296, 10.9.2020., str. 4.–5.).
               
               
                  
                     (8)
                  
                        Provedbena odluka Vijeća (EU) 2018/1919 od 4. prosinca 2018. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 311, 7.12.2018., str. 32.).
               
               
                  
                     (9)
                  
                        Provedbena odluka Vijeća (EU) 2017/563 od 21. ožujka 2017. kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 80, 25.3.2017., str. 33.).
               
               
                  
                     (10)
                  
                        Provedbena odluka Vijeća (EU) 2020/1661 od 3. studenoga 2020. o izmjeni Provedbene odluke (EU) 2017/1768 kojom se Republici Hrvatskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 374, 10.11.2020., str. 4.–5.).
               
               
                  
                     (11)
                  
                        Provedbena odluka Vijeća (EU) 2020/1662 od 3. studenoga 2020. o izmjeni Provedbene odluke (EU) 2018/279 kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 374, 10.11.2020., str. 6.–7.).
               
               
                  
                     (12)
                  
                        Provedbena odluka Vijeća (EU) 2018/1490 od 2. listopada 2018. kojom se Mađarskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 252, 8.10.2018., str. 38.).
               
               
                  
                     (13)
                  
                        Provedbena odluka Vijeća (EU) 2018/1700 od 6. studenoga 2018. o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 285, 13.11.2018., str. 78.).
               
               
                  
                     (14)
                  
                        Provedbena odluka Vijeća (EU) 2020/1260 od 4. rujna 2020. o izmjeni Provedbene odluke (EU) 2017/1855 kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 296, 10.9.2020., str. 1.–3.).
               
               
                  
                     (15)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Program rada Komisije za 2020. – Ambicioznija Unija (COM(2020) 37 final).
               
               
                  
                     (16)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Program rada Komisije za 2017. (COM(2016) 710 final).
               
               
                  
                     (17)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Poboljšanje jedinstvenog tržišta: više prilika za ljude i poduzeća (COM(2015) 550 final).
               
               
                  
                     (18)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija –Akcijski plan za razvoj poduzetništva 2020.: Ponovno buđenje poduzetničkog duha u Europi (COM(2012) 795 final).
               
               
                  
                     (19)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Budući predvodnici u Europi: inicijativa za novoosnovana i rastuća poduzeća (COM(2016) 733 final).
               
               
                  
                     (20)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Europskom odboru regija – Počnimo od malih – Akt o malom poduzetništvu za Europu (COM(2008) 394 final).
               
               
                  
                     (21)
                  
                        SL L 347, 11.12.2006., str. 1.
               
               
                  
                     (22)
                  
                        Provedbena odluka Vijeća 2011/335/EU od 30. svibnja 2011. kojom se Republici Litvi odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (
                  SL L 150, 9.6.2011., str. 6.
                  ).
               
               
                  
                     (23)
                  
                        Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.–23.).
               
               
                  
                     (24)
                  
                        Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).